रूसी बॉर्डर इलाके में यूक्रेनी प्लेन क्रैश, रूस के सैनिकों ने पायलट को हिरासत में लिया
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar केरल में अलप्पुझा से कन्नूर जा रही ट्रेन में आग लगाने वाले आरोपी शाहरुख सैफी को महाराष्ट्र ATS ने रत्नागिरी से गिरफ्तार किया है।
यूक्रेन का एक प्लेन बुधवार देर रात रूस के ब्रयंस्क इलाके में क्रैश हो गया। ये इलाका रूस-यूक्रेन बॉर्डर से 25 किलोमीटर दूर है। इस बात की जानकारी फेडरल सिक्योरिटी सर्विस बॉर्डर गार्ड (FSB) ने दी। हालांकि, इस बात की जानकारी नहीं दी गई कि प्लेन मिलिट्री का था या सिविलियन प्लेन था। रशियन टाइम्स की रिपोर्ट के मुताबिक, पायलट की जान बच गई। उसे FSB ने हिरासत में ले लिया है। प्लेन के क्रैश होने की वजह का पता नहीं चल सका है।
आज की अन्य बड़ी खबरें...
फ्री-फॉल ट्रेनिंग के दौरान भारतीय नौसेना के मरीन कमांडो की मौत, पश्चिम बंगाल में हादसा
भारतीय नौसेना के एक मरीन कमांडो पेटी ऑफिसर चंडक गोविंद की बुधवार को विशेष बलों की फ्री-फॉल ट्रेनिंग के दौरान मौत हो गई। भारतीय नौसेना के एक अधिकारी ने कहा, चंडक ने पानागढ़, पश्चिम बंगाल से एक सैन्य परिवहन विमान से पैरा जंप किया था तभी यह हादसा हुआ। नौसेना प्रमुख एडमिरल आर हरि कुमार और भारतीय नौसेना ने चंडक गोविंद को श्रद्धांजलि अर्पित की।
ब्राजील में बच्चों की नर्सरी पर हमला, चार बच्चों की हत्या, आरोपी गिरफ्तार
ब्राजील में बच्चों की एक नर्सरी पर बुधवार को 25 वर्षीय व्यक्ति ने हमला कर चार बच्चों की हत्या कर दी। स्काई न्यूज की रिपोर्ट के मुताबिक हमलावर के पास छोटी कुल्हाड़ी थी। हमले में तीन से पांच साल के चार अन्य बच्चे घायल हो गए और उन्हें अस्पताल ले जाया गया। घटना सांता कैटरिना राज्य के दक्षिणी शहर ब्लूमेनौ में हुई। आरोपी को गिरफ्तार कर लिया गया है।
मुंबई एयरपोर्ट से 20 करोड़ की कोकीन बरामद, एक अफ्रीकी नागरिक सहित तीन गिरफ्तार
मुंबई में एयरपोर्ट से बुधवार को एक अफ्रीकी नागरिक सहित 3 व्यक्तियों से 1970 ग्राम सफेद पाउडर (कोकीन) बरामद किया गया। अंतरराष्ट्रीय बाजार में इसकी कीमत करीब 20 करोड़ रुपए है। तीनों को गिरफ्तार कर लिया गया है। ये ड्रग सिंडिकेट के मेंबर्स हैं। तीनों अदीस अबाबा (इथियोपिया) से मुंबई पहुंचे थे।
HAL के सीरिज प्रोडक्शन स्टैंडर्ड LCA ट्रेनर विमान की सफल उड़ान
हिंदुस्तान एयरोनॉटिकल लिमिटेड (HAL) के बनाए गए पहले सीरिज प्रोडक्शन स्टैंडर्ड LCA ट्रेनर (एलटी 5201) विमान ने मंगलवार को अपनी पहली उड़ान सफलतापूर्वक पूरी की। LCA तेजस कार्यक्रम के लिए यह एक प्रमुख उपलब्धि है। HAL ने एक बयान में कहा, LCA ट्रेनर 35 मिनट की सफल उड़ान पूरी करने के बाद उतरा।
राष्ट्रपति ने स्व. मुलायमसिंह यादव को पद्म विभूषण, सुधा मूर्ति को पद्मभूषण अवॉर्ड से सम्मानित किया
राष्ट्रपति द्रौपदी मुर्मू ने बुधवार को समाजवादी नेता मुलायम सिंह यादव और प्रसिद्ध मेडिकल प्रोफेशनल दिलीप महालनबीस को राष्ट्रपति भवन में हुए एक समारोह में मरणोपरांत पद्म विभूषण अवॉर्ड से सम्मानित किया। मुलायम सिंह का अवार्ड उनके बेटे अखिलेश यादव ने लिया। इसके अलावा लेखिका और समाजसेविका सुधा मूर्ति को पद्मभूषण अवॉर्ड से नवाजा गया। सुपर 30 के फाउंडर आनंद कुमार, अभिनेत्री रविना टंडन, ऑस्कर विजेता गीत नाटू- नाटू के संगीतकार एमएम कीरावनी, कूमी नरिमन वाडिया, मोआ सुबोंग को पद्मश्री से सम्मानित किया गया। इस मौके पर प्रधानमंत्री नरेंद्र मोदी और केंद्रीय गृहमंत्री अमित शाह भी मौजूद रहे। पढ़ें पूरी खबर...
पीएम मोदी, सीएम आदित्यनाथ की हत्या की धमकी, मीडिया हाउस को मिला ईमेल
नोएडा के एक निजी टीवी न्यूज चैनल को अज्ञात व्यक्ति ने ईमेल भेजकर प्रधानमंत्री नरेंद्र मोदी और उत्तर प्रदेश के मुख्यमंत्री योगी आदित्यनाथ को जान से मारने की धमकी दी है। पुलिस ने कहा कि नोएडा के सेक्टर 16ए फिल्म सिटी में स्थित टीवी चैनल के एक प्रतिनिधि ने इस मामले की सूचना दी है। पुलिस ने केस दर्ज कर मामले की जांच शुरू की। ईमेल 3 अप्रैल को रात लगभग 10:23 बजे चैनल के CFO को किया गया। पढ़ें पूरी खबर...
भारत के लद्दाख में भूकंप, तीव्रता 3.5 आंकी गई, पापुआ न्यू गिनी और न्यूजीलैंड में भी भूकंप 
भारत के लद्दाख में बुधवार को भूकंप का झटका महसूस किया गया। नेशनल सेंटर फॉर सीस्मोलॉजी के अनुसार रिक्टर पैमाने पर भूकंप की तीव्रता 3.5 आंकी गई। पापुआ न्यू गिनी में भी भूकंप का झटका महसूस किया गया। यूनाइटेड स्टेट्स जियोलॉजिकल सर्वे (USGS) ने बताया कि रिक्टर पैमाने पर भूकंप की तीव्रता 4.3 आंकी गई। भूकंप फिनशफेन से 33 किमी उत्तर पश्चिम में शाम 4.10 बजे आया।इसका केंद्र 55.5 किमी की गहराई में था। पापुआ न्यू गिनी ओशिनिया का एक देश है। उधर, न्यूजीलैंड के केरमाडेक आइलैंड्स पर भी बुधवार को भूकंप का झटका आया। रिक्टर पैमाने पर इसकी तीव्रता 4.8 आंकी गई।
सांसदी जाने के बाद राहुल अब सोनिया गांधी के घर रहेंगे, सरकारी बंगले से सामान भेजा जा रहा
कांग्रेस नेता राहुल गांधी सरकारी बंगला छोड़ने के बाद सोनिया गांधी के घर (10 जनपथ) शिफ्ट होंगे। बुधवार को राहुल का सामान भी 10 जनपथ शिफ्ट किया जाने लगा है। वे जल्द ही यहां रहने लगेंगे। आपराधिक मानहानि केस में 23 मार्च को सूरत कोर्ट से उन्हें दो साल की सजा मिली थी, हालांकि उन्हें जमानत मिल गई।
24 मार्च को राहुल की संसद सदस्यता रद्द कर दी गई थी। 27 मार्च को उन्हें बंगला खाली करने का नोटिस मिला था। इसके बाद राहुल ने कहा था कि उनके सरकारी बंगले से उनकी कई अच्छी यादें जुड़ी हैं। कांग्रेस अध्यक्ष​​​​​​ मल्लिकार्जुन खड़गे ने तब उन्हें अपने या सोनिया के बंगले में शिफ्ट होने का सुझाव दिया था। पढ़ें पूरी खबर...
दीपक बॉक्सर को 8 दिन के लिए पुलिस हिरासत में भेजा, मैक्सिको से दिल्ली लाया गया मोस्ट वांटेड गैंगस्टर
दिल्ली की पटियाला हाउस कोर्ट ने मोस्ट वांटेड गैंगस्टर दीपक बॉक्सर को 8 दिन की पुलिस कस्टडी में सौंप दिया है। दिल्ली पुलिस की स्पेशल सेल की टीम ने दीपक को मैक्सिको में हिरासत में लिया था। टीम बुधवार सुबह 6 बजे दीपक को लेकर दिल्ली पहुंची थी।उसे यहां की पटियाला हाउस कोर्ट में पेश किया गया था। दीपक दिल्ली के सिविल लाइंस में एक बिल्डर की हत्या समेत कई मामलों में फरार चल रहा था।
साउथ एक्टर किच्चा सुदीप ने मुख्यमंत्री बसवराज बोम्मई के साथ प्रेस कॉन्फ्रेंस की, कहा- मैं चुनाव नहीं लडूंगा
कर्नाटक चुनाव से पहले साउथ एक्टर किच्चा सुदीप ने मुख्यमंत्री बसवराज बोम्मई के साथ प्रेस कॉन्फ्रेंस की। इस दौरान एक्टर किच्चा ने कहा कि वह कर्नाटक चुनाव नहीं लडेंगे, लेकिन अपने दोस्तों का समर्थन जरूर करेंगे। उन्होंने आगे कहा कि मैं सीएम को मामा कहकर बुलाता हूं। जब उन्होंने मुझे बुलाया तो यह मेरा कर्तव्य है कि मैं यहां आऊं। मैं उन्हें अपना समर्थन देता हूं।
कर्नाटक चुनाव की तारीखों का ऐलान हो चुका है। 10 मई को वोटिंग होगी और नतीजे 13 मई को आएंगे।
मथुरा में शाही ईदगाह के अमीन सर्वे पर कोर्ट का स्टे, मुस्लिम पक्ष की अर्जी पर सुनवाई हुई
श्री कृष्ण जन्मस्थान-शाही ईदगाह मामले में मथुरा कोर्ट ने बुधवार को अहम ऑर्डर सुनाया। शाही ईदगाह के अमीन सर्वे का कोर्ट ने आदेश दिया था। मुस्लिम पक्ष ने इस आदेश के खिलाफ कोर्ट में अर्जी दी। मुस्लिम पक्ष का कहना है कि गलत तथ्य पेश कर ऑर्डर कराए गए थे। जिस पर सुनवाई करते हुए कोर्ट ने अगले आदेश तक अमीन सर्वे पर रोक लगा दी। अब इस मामले की अगली सुनवाई 11 अप्रैल को होगी।
तालाब में डूबने से 5 पुजारियों की मौत, चेन्नई के धर्मलिंगेश्वर मंदिर में चल रहा था धार्मिक अनुष्ठान
चेन्नई में बुधवार को बड़ा हादसा हो गया। यहां धर्मलिंगेश्वर मंदिर के तालाब में डूबने से 5 पुजारियों की मौत हो गई। किसी की भी उम्र 24 साल से ज्यादा नहीं है। रिपोर्ट्स के मुताबिक, मूवरासमपेट में यह मंदिर है। यहां सुबह 10:30 बजे तालाब में एक धार्मिक अनुष्ठान चल रहा था। यहां 25 पुजारी तालाब में थे।
इसी दौरान 3 पुजारी गहरे पानी में डूबने लगे। 2 पुजारी इन्हें बचाने के लिए गए। सभी की मौत हो गई। और उनकी मौत हो गई। मृतकों के नाम जी सूर्या (24), राघवन (22), राघवन (18), योगेश्वरन (23) और वनेश (20) हैं। इनकी बॉडी बरामद कर ली गई है।
बारामूला पुलिस स्टेशन से दो आतंकी फरार, पिछले साल शराब दुकान पर ग्रेनेड फेंका था, शाम को पकड़े गए
जम्मू-कश्मीर के बारामूला पुलिस स्टेशन से दो आतंकी बुधवार सुबह पुलिस हिरासत से भाग गए। इन पर पिछले साल 17 मई को उत्तरी कश्मीर के बारामूला जिले में एक शराब की दुकान पर ग्रेनेड फेंकने की घटना में शामिल होने का आरोप है। मारूफ नजीर और शाहिद शौकत को घटना के दो दिन बाद (19 मई 2022) को गिरफ्तार किया गया था। पुलिस ने CCTV कैमरों की मदद से दोनों का पता लगाया और शाम को उन्हें फिर से दबोच लिया। दोनों को बारामूला पुलिस थाने लाया गया है।
सुप्रीम कोर्ट ने मलयालम न्यूज चैनल से बैन हटाया, कहा- सरकारी नीतियों की आलोचना एंटी-नेशनल नहीं
सुप्रीम कोर्ट ने बुधवार को मलयालम न्यूज चैनल पर लगे केंद्र सरकार के बैन को हटा दिया। केंद्र ने राष्ट्रीय सुरक्षा का हवाला देते हुए मीडिया वन न्यूज चैनल की ब्रॉडकास्टिंग रोक दी थी। सुप्रीम कोर्ट ने इस फैसले को रद्द करते हुए कहा- सरकार की नीतियों और कदमों की आलोचना को एंटी-नेशनल नहीं कहा जा सकता है। अदालत ने कहा कि राष्ट्रीय सुरक्षा का मुद्दा लापरवाह तरीके से उठाया गया है। बैन लगाने के फैसले को सही साबित करने के लिए केंद्र कोई फैक्ट या सबूत पेश करने में नाकाम रहा। पूरी खबर यहां पढ़ें...
बिहार विधानसभा में भाजपा विधायकों का हंगामा, जीवेश मिश्रा को 4 मार्शल ने उठाकर सदन से बाहर किया
बिहार विधानसभा बजट सत्र के आखिरी दिन हिंसा पर बीजेपी विधायकों ने जमकर हंगामा किया। बीजेपी विधायक जीवेश मिश्रा को 4 मार्शल ने उठाकर सदन से बाहर छोड़ दिया। मार्शल विधायक को हाथ और पैर से उठाकर सदन के बाहर तक लेकर आए।
सदन से बाहर आने पर उन्होंने कहा कि मैंने तो सिर्फ बिहार में हिंदुओं पर हो रहे अत्याचार का सवाल पूछा था। मुख्यमंत्री को बुलाकर जवाब देने की मांग की थी। स्पीकर ने मार्शल बुलाकर मुझे सदन से बाहर निकाल दिया। सदन में मुख्यमंत्री और उपमुख्यमंत्री दोनों नहीं थे। मैं तो उन्हें बुलाकर जवाब मांग रहा था। पूरी खबर यहां पढ़ें...
6 महीने बाद 24 घंटे में 4 हजार से ज्यादा कोरोना केस, 15 की मौत; इससे पहले सितंबर में आए थे 4271 मामले
मंगलवार को देश में 4,435 मामले मिले, जबकि 15 लोगों की मौत हुई। इससे 6 महीने पहले 28 सितंबर को 4,271 मामले सामने आए थे। दिल्ली में 521 मामले सामने आए हैं। यहां 7 महीने के बाद एक दिन में 500 से ज्यादा केस मिले हैं। इससे पहले 27 अगस्त को 573 मामले मिले थे। पूरी खबर पढ़ें...
केरल ट्रेन आगजनी मामला; रत्नागिरी रेलवे स्टेशन पर पकड़ा गया 3 लोगों को जिंदा जलाने वाला शाहरुख सैफी
केरल में अलप्पुझा से कन्नूर जा रही ट्रेन में आग लगाने वाले आरोपी शाहरुख सैफी को महाराष्ट्र ATS ने रत्नागिरी से गिरफ्तार किया है। कोझिकोड में रविवार को हुई घटना में एक बच्ची समेत तीन लोगों की मौत हो गई थी। आगजनी से 9 लोग जख्मी हैं। इसके बाद नोएडा में मजदूरी करने वाले शाहरुख का स्कैच जारी किया गया था।
केरल के मुख्यमंत्री पिनराई विजयन ने कहा कि एक चलती ट्रेन में कथित आगजनी की घटना की जांच के लिए विशेष जांच दल (SIT) का गठन किया गया है। मामले को आतंकी घटना से जोड़ा जा रहा था, जिससे पुलिस और सरकार ने फिलहाल इनकार किया है। NIA भी मामले की जांच में जुट गई है।
तेलंगाना पुलिस ने BJP प्रदेश अध्यक्ष बंदी संजय कुमार को हिरासत में लिया, कल विरोध प्रदर्शन करेगी भाजपा
तेलंगाना पुलिस ने भाजपा के प्रदेश अध्यक्ष बंदी संजय को करीमनगर स्थित उनके आवास से हिरासत में लिया। भाजपा के प्रदेश महासचिव प्रेमेंद्र रेड्डी ने कहा कि यह तेलंगाना में PM मोदी के कार्यक्रम में खलल डालने का प्रयास है। प्रदेश महासचिव के मुताबिक, पुलिस ने अवैध रूप से भाजपा प्रदेश अध्यक्ष को गिरफ्तार किया है। पूरी खबर पढ़ें...
केरल में नवजात को बाल्टी में डालकर मां फरार, पुलिस ने बचाई जान, महिला के खिलाफ केस दर्ज
केरल में एक महिला बच्चे को जन्म देने के बाद बाथरूम में बाल्टी में छोड़कर फरार हो गई। घटना अलप्पुझा जिले के चेंगन्नूर इलाके की है। सूचना मिलने पर पुलिस उस महिला के घर पहुंची और नवजात को बाल्टी से निकालकर अस्पताल पहुंचा कर बचा लिया। पुलिस ने मां के खिलाफ केस दर्ज कर लिया है। नवजात बच्चे को आगे की देखभाल और इलाज के लिए कोट्टायम मेडिकल कॉलेज में रेफर कर दिया है।
फोर्ब्स की अरबपतियों की लिस्ट में मुकेश अंबानी एशिया में सबसे अमीर, दुनिया में 9वें नंबर पर
फोर्ब्स ने मंगलवार को दुनिया के अरबपतियों की लिस्ट जारी की है। इसमें रिलायंस इंडस्ट्रीज के चेयरमैन मुकेश अंबानी 9वें स्थान पर रहे। उनकी अनुमानित संपत्ति 83.4 अरब डॉलर है। 2022 में 90.7 अरब डॉलर की अनुमानित संपत्ति के साथ वे 10वें नंबर पर थे। एशिया में मुकेश सबसे अमीर बिजनेसमैन बन गए हैं। भारत के ही बिजनेसमैन गौतम अडाणी 24वें स्थान पर हैं।
रायबरेली में स्वामी प्रसाद के खिलाफ मुकदमा, अखिलेश के सामने दिया था विवादित बयान
रायबरेली में सोमवार को सपा के राष्ट्रीय अध्यक्ष अखिलेश यादव ने कांशीराम की मूर्ति का अनावरण किया था। इसके बाद जनसभा को संबोधित किया। वहीं जनसभा में सपा के राष्ट्रीय महासचिव स्वामी प्रसाद मौर्य के बोल बिगड़ गए। उन्होंने "मिले मुलायम-कांशीराम, हवा में उड़ गए..." के नारे लगवाए। इस दौरान जनसभा में मौजूद लोगों ने जय श्रीराम के नारे लगाए।
स्वामी प्रसाद मौर्य का भाषण मंगलवार को सोशल मीडिया पर वायरल हो गया। इसके बाद हिन्दू युवा वाहिनी के जिला महामंत्री मारुत त्रिपाठी की तहरीर पर स्वामी प्रसाद मौर्य के ऊपर मुकदमा दर्ज कर लिया गया है। पुलिस मामले की जांच में जुट गई है। 